Beredskabet i Aalborg måtte ved 13-tiden rykke ud til brand i en traktor og bigballevogn på Luneborgvej i Tylstrup. På grund af fare for at græsrabatten og en mark blev antændt, måtte der måtte tages sprøjter og to tankvogne i brug for at undgå, at det udviklede sig til en markbrand. Traktoren og bigballevognen var næsten helt udbrændte efter slukningen. Brandårsagen er endnu ukendt. Indsatsleder Anders Brosbøll ved Beredskabscenter Aalborg fortæller, at der har været travlt i disse dage med bagende sol. - Vi har kørt meget på grund af tørken, siger han. Han afviser dog, at et afbrændingsforbud er på vej lige nu. - Et afbrændingsforbud gælder kun åben ild og afbrænding, og det er ikke den slags ild, der starter de naturbrande, vi er kørt ud til. Derfor vil et forbud ikke ændre på særligt meget, som det ser ud nu, siger han.

Opsummering:
Traktor og bigballevogn udbrændt